Polisiesuksesse in Limpopo tydens die Paasnaweek | Netwerk24
18 Augustus 22:13
Polisiesuksesse in Limpopo tydens die Paasnaweek
Deur Marietie Louw-Carstens 15 April 2017 16:50
Van die dagga waarop die polisie in Giyani in Limpopo beslag gelê het. Foto: SAPD
Die polisie in Ritavi buite Tzaneen het op die jaggeweer beslag gelê tydens ’n misdaadvoorkomingsveldtog.Foto: SAPD
’n Jaggeweer, dagga en ongelisensieërde vuurwapens is van die goedere waarop die polisie in Limpopo sedert Vrydag tydens misdaadvoorkomingsaksies beslag gelê het.
Lt.kol. Moatshe Ngoepe, polisiewoordvoerder in Limpopo, sê dit is deel van die suksesse van die polisie se Operasie Paseka, wat landwyd daarop gemik is om misdaad tydens die Paasnaweek te bekamp.
Die jaggeweer, ’n plasma TV, ’n kompressor en ’n sweismasjien van sowat R20 000 is by drie mans in Ritavi, buite Tzaneen, gekry. Die drie mans is in hegtenis geneem en sal Dinsdag in die landdroshof in Ritavi verskyn.
In Giyani is vyf verdagtes in hegtenis geneem nadat 3,6 kg dagga van sowat R5 000 by hulle gekry is. Die polisie het ook op R991 in kontant beslag gelê.
Ngoepe sê die mans het vermoedelik die dagga verkoop.
Drie mans van onderskeidelik 23, 26 en 31 jaar oud is in Burgersfort in hegtenis geneem weens die besit van twee ongelisensieërde 9mm-pistole.
’n Man (46) is in Seshego, buite Polokwane, ook weens die onwettige besit van ’n 9mm-pistool in hegtenis geneem.
Ngoepe sê in Mankweng, sowat 30 km buite Polokwane, is ’n man (23) weens moord, ’n gewapende huisrooftog en bedrog in hegtenis geneem. Die polisie het boonop op ’n skootrekenaar beslag gelê wat die man glo gebruik het om vals identiteitsdokumente en paspoorte mee te druk.
Die man sal Dinsdag in die landdroshof in Mankweng op aanklagte van moord, gewapende roof en bedrog verskyn.
Kreefdiewe kry ’n harde klap
Gemeenskap moet saam stry teen misdaad, sê Mbalula
Bendelid geskiet toe polisie by huis toeslaan